Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Συμβουλίου σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)"

(1999/C 368/07)

Στις 17 Μαΐου 1999, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα απασχόλησης, κοινωνικών υποθέσεων και δικαιωμάτων του πολίτη, στο οποίο ανατέθηκε η προετοιμασία των σχετικών εργασιών, κατήρτισε τη γνωμοδότησή του στις 30 Σεπτεμβρίου 1999 με βάση εισηγητική έκθεση του κ. Thomas Etty.

Η Οικονομική και Κοινωνική Επιτροπή, κατά την 367η σύνοδο ολομέλειάς της, συνεδρίαση της 20ής Οκτωβρίου 1999, υιοθέτησε με 97 ψήφους υπέρ, 1 κατά και 2 αποχές, την ακόλουθη γνωμοδότηση:

1. Η ΟΚΕ συμφωνεί σε γενικές γραμμές με την Επιτροπή ότι είναι σημαντικό να απλουστευθεί και αποσαφηνιστεί το κοινοτικό δίκαιο. Αυτό είναι σαφώς επιθυμητό στον τομέα της ασφάλειας στην εργασία και της υγειονομικής νομοθεσίας όπου η διάρθρωση των υφιστάμενων πράξεων έχει καταστεί, σε ορισμένες περιπτώσεις, εξαιρετικά περίπλοκη.

2. Η ΟΚΕ σημειώνει ότι η κωδικοποίηση δεν θα επιφέρει ουσιαστικές αλλαγές στην παρούσα νομοθεσία.

3. Η ΟΚΕ σημειώνει, επίσης, ότι η απόφαση της Επιτροπής της 1ης Απριλίου 1987 αναφέρει ότι όλα τα νομοθετικά μέτρα πρέπει να κωδικοποιούνται μετά από δέκα, το πολύ, τροποποιήσεις (ελάχιστη απαίτηση). Η οδηγία για τους καρκινογόνους παράγοντες του 1990(1) είχε τροποποιηθεί μόνον μία φορά όταν η Επιτροπή υπέβαλε την πρότασή της στις 8 Απριλίου 1999. Εξάλλου, η οδηγία του Συμβουλίου τροποποιήθηκε για δεύτερη φορά στις 29 Απριλίου 1999.

Η ΟΚΕ είναι της γνώμης ότι οι προσπάθειες κωδικοποίησης πρέπει να ξεκινήσουν στους τομείς όπου η ανάγκη διαφάνειας είναι πλέον επείγουσα. Η Επιτροπή οφείλει να προσπαθήσει να αποφύγει το ενδεχόμενο μία πρόταση κωδικοποίησης να ακολουθείται σχεδόν αυτόματα από μία νέα πρόταση τροποποίησης.

Στο θέμα που μας αφορά, η Επιτροπή εξέδωσε μία πρώτη πρόταση για λόγους που είχαν σχέση με το πεδίο εφαρμογής: αρχικά, η οδηγία περιόριζε την προστασία των εργαζομένων σε ουσίες που είχαν ταξινομηθεί σε κοινοτικό επίπεδο. Μετά την πρώτη τροποποίηση, το πεδίο εφαρμογής διευρύνθηκε ώστε να περιλαμβάνει και ουσίες που θεωρούνται καρκινογόνες και από άλλες αρχές.

Η ΟΚΕ αντιλαμβάνεται ότι οι προετοιμασίες προκειμένου να συμπεριληφθεί μία δεύτερη τροποποίηση στην κωδικοποίηση βρίσκονται σε προχωρημένο στάδιο. Ως εκ τούτου, αναμένει ότι η νέα πρόταση θα υιοθετηθεί σύντομα.

4. Η ΟΚΕ συμφωνεί πλήρως με την παρούσα πρόταση.

5. Δεδομένου ότι πρόκειται για την πρώτη πρόταση αυτού του είδους στον εν λόγω τομέα στην οποία εφιστάται η προσοχή της, η ΟΚΕ επιθυμεί να διατυπώσει τη γνώμη της ως προς τις γενικότερες πτυχές της διαδικασίας κωδικοποίησης σε ό,τι αφορά την ασφάλεια στην εργασία και την υγειονομική νομοθεσία:

- Ενόψει του σημείου 2 στην περίπτωση που υφίστανται διαφορετικές αποχρώσεις προστασίας μεταξύ των πράξεων που έχουν επιλεγεί για κωδικοποίηση, θα πρέπει να εφαρμόζονται οι διατάξεις εκείνες που προωθούν περισσότερο την ασφάλεια και την υγεία στην εργασία·

- εάν οι εν λόγω πράξεις προβλέπουν εξαιρέσεις, π.χ., εξαιρούμενους τομείς, η κωδικοποίηση θα πρέπει να οδηγήσει άμεσα σε μία συζήτηση στις αρμόδιες υπηρεσίες και όργανα στην ΕΕ, ανεξάρτητα από το εάν και ποιές εξαιρέσεις είναι δικαιολογημένες ή όχι, και θα πρέπει να αντλούνται συμπεράσματα τα οποία να εφαρμόζονται με τον κατάλληλο τρόπο·

- η κωδικοποίηση δεν είναι σημαντική μόνον προκειμένου να αποσαφηνιστεί η νομοθεσία και να καταστεί πιο προσιτή στον κοινό πολίτη της ΕΕ, αλλά είναι σημαντική και για τις κυβερνήσεις, τα κοινοβούλια και τις κοινωνικοοικονομικές ομάδες των κρατών μελών της ΕΕ, ιδιαίτερα της Κεντρικής και Ανατολικής Ευρώπης. Και στο θέμα αυτό, η ΟΚΕ τάσσεται υπέρ μίας στενότερης συνεργασίας των αρμόδιων μερών των κρατών αυτών στον τομέα της ασφάλειας και της υγείας στην εργασία·

- η ΟΚΕ αντιλαμβάνεται ότι η κωδικοποίηση δεν αποτελεί θέμα που ενδιαφέρει μόνον την ΓΔ V, αλλά, σε μεγάλο βαθμό, και τις νομικές υπηρεσίες της Επιτροπής. Ωστόσο, επιθυμεί να επαναδιατυπώσει τις παλαιότερες προτάσεις της που υπέβαλε στην Επιτροπή ούτως ώστε να διασφαλιστεί ότι όλοι οι σχετικοί πόροι της ΓΔ V θα παραμείνουν σε ένα επίπεδο που θα επιτρέπει να εκπληρώσουν την αποστολή τους ικανοποιητικά.

- εάν, όπως θα ήταν σκόπιμο, η διαδικασία κωδικοποίησης καταστήσει την κοινοτική νομοθεσία σαφέστερη και προσιτότερη, η ΓΔ V θα μπορούσε να εξετάσει το ενδεχόμενο συμπληρωματικών πράξεων και μέτρων, προκειμένου να διευκολυνθεί η εφαρμογή της ισχύουσας νομοθεσίας.

Βρυξέλλες, 20 Οκτωβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) Οδηγία 90/394/ΕΟΚ, ΕΕ L 196 της 26.7.1990.